เปิดปีใหม่หุ้นไทยปิดพุ่ง 15.98 จุด
บรรยากาศตลาดหุ้นคึกคักรับปีใหม่ นักลงทุนคลายกังวลสงครามการค้า คาดหวังทิศทางราคาน้ำมันขึ้น หนุนแรงซื้อหุ้นกลุ่มพลังงาน-ปิโตรฯ
2 ม.ค. 2563

บรรยากาศตลาดหุ้นคึกคักรับปีใหม่ นักลงทุนคลายกังวลสงครามการค้า คาดหวังทิศทางราคาน้ำมันขึ้น หนุนแรงซื้อหุ้นกลุ่มพลังงาน-ปิโตรฯ
หุ้นไทย วันที่ 2 ม.ค. 63 ซึ่งเป็นวันแรกที่เปิดทำการของปี 63 ดัชนีปิดที่ระดับ 1,595.82 จุด เพิ่มขึ้น 15.98 จุด (+1.01%) มูลค่าการซื้อขาย 54,494.00 ล้านบาท
น.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยปรับตัวเพิ่มขึ้น หลังมีความคืบหน้าเชิงบวกของการเจรจาการค้าระหว่างสหรัฐฯและจีน หลังจากที่ประธานาธิบดีสหรัฐฯ เตรียมลงนามข้อตกลงการค้าเฟสแรกกับจีนในช่วงกลางเดือนม.ค.นี้ ซึ่งเป็นปัจจัยหนุนที่ส่งผลอย่างมีนัยสำคัญทำให้ตลาดหุ้นทั่วโลกปรับตัวเพิ่มขึ้นในวันนี้
นอกจากนี้ตลาดหุ้นไทยยังมีแรงหนุนจากกลุ่มหุ้นพลังงานและปิโตรเคมีที่ปรับเพิ่มขึ้น รับผลบวกจากแนวโน้มราคาน้ำมันที่คาดว่าจะเพิ่มขึ้นหลังจากประเด็นสงครามการค้าผ่อนคลาย ช่วยผลักดันให้ดัชนีหุ้นไทยในวันนี้ดีดตัวขึ้นได้ค่อนข้างมาก
แนวโน้มตลาดหุ้นไทยในวันพรุ่งนี้ ( 3 ม.ค.) คาดว่าจากทิศทางของการเจรจาการค้าระหว่างสหรัฐฯและจีนที่มีความคืบหน้าออกมา ทำให้ตลาดคลายความกังวลลงไปได้ส่วนหนึ่ง ทำให้ดัชนีมีโอกาสแกว่งตัวขึ้นได้ต่อ แต่ก็อาจจะมีแรงขายทำกำไรออกมาบ้างในบางช่วง ขณะที่ยังมีปัจจัยอื่น ๆ ที่ต้องติดตามในช่วงเดือนแรกของปีนี้ เช่น ความคืบหน้าของการแยกตัวของอังกฤษออกจากสหภาพยุโรป (เบร็กซิต) การเมืองในประเทศ และติดตามการประกาศผลการดำเนินงานของบริษัทจดทะเบียนปี 62 ที่จะเริ่มทยอยออกมา พร้อมให้แนวต้าน 1,610 จุด แนวรับ 1,590 จุด
5 หลักทรัพย์ที่มีมูลค่าการซื้อขายสูงสุด 
CPALL มูลค่าการซื้อขาย 4,315.76 ล้านบาท ปิดที่ 71.00 บาท ลดลง 1.25 บาท
BAM มูลค่าการซื้อขาย 3,072.67 ล้านบาท ปิดที่ 19.70 บาท เพิ่มขึ้น 1.60 บาท
PTT มูลค่าการซื้อขาย 2,664.41 ล้านบาท ปิดที่ 45.50 บาท เพิ่มขึ้น 1.50 บาท 
IVL มูลค่าการซื้อขาย 2,049.12 ล้านบาท ปิดที่ 36.25 บาท เพิ่มขึ้น 1.25 บาท
IRPC มูลค่าการซื้อขาย 1,859.13 ล้านบาท ปิดที่ 3.94 บาท เพิ่มขึ้น 0.26 บาท